Márius Žitňanský

Doc. Ing. arch. Márius Žitňanský, PhD. (* 1. jún 1952) je slovenský architekt a pedagóg na Fakulte architektúry Slovenskej technickej univerzity v Bratislave.

Životopis 
Svoje detstvo prežil striedavo v mestskom prostredí Bratislavy a na vidieku v okolí Piešťan. Počas štúdia na matematickom Gymnáziu Juraja Hronca v Bratislave sa prejavil jeho výrazný výtvarný talent a záujem o štúdium architektúry. Na začiatku jeho kariéry stál starý otec, ktorý bol staviteľ a neskôr známy slovenský sochár a pedagóg Ludwik Korkoš.

V roku 1976 absolvoval Slovenskú vysokú školu technickú na Fakulte architektúry v Bratislave pod vedením doc. Antona Rokošného. Spolupráca s architektom Antonom Krajčovičom mu priblížila filmovú scénografiu a neskôr pracoval v ÚĽUV-e.

Architekt Ernest Krampl objavil jeho talent a Žitňanský sa dostal cez Štátny projektový a typizačný ústav do Projektového ústavu kultúry (PÚK) v Bratislave, kde spolupracoval pri projektovaní a realizácii Divadla Andreja Bagara v Nitre, pod vedením architekta Juraja Hlavicu (1978 projekt, 1991 realizácia).

Počas pôsobenia na PÚK v rámci plnenia socialistických záväzkov vytvoril a stál pri realizácii dvoch sakrálnych stavieb zborový dom Cirkvi Bratskej v Starej Turej (1978 – 1982 projekt, 1982 – 1983 realizácia) a zborový dom Cirkvi Bratskej v Leviciach (1983 – 1985 realizácia), za ktorý získal po novembri 1989 cenu Dušana Jurkoviča. Týmito realizáciami vytvára hranicu medzi obdobím neskorej moderny a postmoderny na Slovensku.

Pádom socialistického režimu v roku 1989 ukončil spoluprácu s PÚK. Od tohto obdobia až po súčasnosť vytvoril a spolupracoval na množstve projektov, z ktorých najvýznamnejším je sídlo firmy Montex, a.s. v Rovinke (1999 – 2002 a 2002 – 2006) s množstvom ocenení: cena časopisu ARCH, Stavba roka, CE.ZA.AR (cena za architektúru).

Výber z realizovaných prác a projektov 
 Zborový dom pre cirkev bratskú, Stará Turá  (1978 – 1982 projekt, 1982 – 1983 realizácia)
 Zborový dom pre cirkev bratskú, Levice (1983 – 1985 realizácia)
 Rímskokatolícky charitný dom a kostol v Piešťanoch (1989 projekt)
 Divadlo pre deti a mládež v Trnave (1989 projekt dostavby), spolupráca Miroslav Egyed
 Divadlo Andreja Bagara v Nitre (1978 projekt,1991 realizácia), spolupráca Juraj Hlavica, Štefánia Rosincová
 Prenajímateľná administratívna budova na Lodnej (Rigeleho ulici v Bratislave 1990 – 1995, 2002 – 2007)
 Renesančný kaštieľ v Galante (adaptácia a dostavba realizovaná 1992), spolupráca Miroslav Zikmund, Viktor Ferus
 Zborový dom v Ostrave (1993 – 1996 realizácia)
 Polyfunkčná budova na Kollárovom námestí v Bratislave (projekt 2003), Jozef Ondriaš a kolektív autorov
 Dom na golfovom ihrisku (projekt 2001), spolupráca Martin Galovský
 Areál spoločnosti Montex, a. s., v Rovinke (I. etapa 2002 – 2003 realizácia, II. etapa 2004 – 2006 realizácia)
 Villa Malaga, Španielsko (2001 projekt, v súčasnosti v realizácii), spolupráca Martin Galovský
 Obytný súbor Slanec-Pekná cesta, Bratislava (2004 súťaž, 2006 – 2008 realizácia), spolupráca Jozef Ondriaš a kolektív autorov

Galéria

Referencie

Zdroje 
 Slovenská architektúra od Jurkoviča po dnešok, Matúš Dulla, vydavateľstvo Perfekt, 2007
 Architektúra Slovenska v 20. storočí, Matúš Dulla-Henrieta Moravčíková, vydavateľstvo Slovart, 2002
 časopis Spolku architektov Slovenska-Projekt revue,7 – 8/1990
 časopis Spolku architektov Slovenska-Projekt revue,9 – 10/1990
 časopis Arch 8, 2003
 časopis Arch 11, 2006
 http://www.nextroom.at/building_article.php?building_id=29272&article_id=26458
 http://www.inzine.sk/article.asp?art=9549
 http://www.archinet.sk/Magazine/Clanok.asp?ClanokID=5&VydanieKOD=79&Magazine=forum
 http://www.asb.sk/portal/2007/04/17/architektura/profily/architekt/marius-zitnansky-silne-pribehy-netreba-hladat-len-v-literature.html 

Slovenskí architekti
Slovenskí pedagógovia
Držitelia Ceny Dušana Jurkoviča